En bestemmelse i folketrygdloven som åpner for at uorganiserte redningsarbeidere kan være yrkesskadedekket, har til hensikt å stimulere til redningsdåd, opplyser Nav. Nav oppfordrer alle som har blitt skadd mens de har deltatt som frivillig i redningsarbeid knyttet til terrorangrepene 22. juli, til å melde fra. «De som søker å redde andre menneskers liv eller avverge store kulturelle eller materielle tap» og blir skadd eller dør mens de deltar i redningsarbeidet, kan være omfattet av bestemmelsen i folketrygdloven. Organiserte hjelpearbeidere kan ha yrkesskadedekning hvis de ble skadd mens de deltok i publikumsrettet innsats som medlemmer yter i den aktuelle organisasjonens regi.